सीरिया : ओबामा ने की अब्दुल्ला-कैमरन से बात  
ओबामा ने सीरिया के मुद्दे पर अंतरराष्ट्रीय आम सहमति बनाने के प्रयास के तहत सउदी अरब के शाह और ब्रिटिश प्रधानमंत्री से बातचीत की है।
अमेरिकी राष्ट्रपति बराक ओबामा ने सीरिया के मुद्दे पर अंतरराष्ट्रीय आम सहमति बनाने के प्रयास के तहत सउदी अरब के शाह और ब्रिटिश प्रधानमंत्री से बातचीत की है।  सीरिया में बशर अल असद की सरकार प्रदर्शनकारियों के खिलाफ लगातार बल प्रयोग कर रही है। प्रदर्शनकारी असद को अपदस्थ करने की मांग कर रहे हैं।  व्हाइट हाउस ने एक बयान में बताया कि ओबामा ने कल सउदी अरब के शाह और ब्रिटेन के प्रधानमंत्री से इस मुद्दे पर बातचीत की।  बयान में कहा गया कि ओबामा और सउदी अरब के शाह अब्दुल्ला ने सीरिया में नागरिकों के खिलाफ सरकार द्वारा हिंसा का इस्तेमाल किए जाने पर चिंता व्यक्त की।  इसमें कहा गया वे इस बात पर सहमत हुए कि सीरियाई लोगों के खिलाफ सरकार की बर्बर कार्रवाई तत्काल रुकनी चाहिए। ब्रिटिश प्रधानमंत्री डेविड कैमरन के साथ टेलीफोन पर हुई बातचीत में भी ओबामा ने सीरिया की स्थिति पर चिंता व्यक्त की।  व्हाइट हाउस ने बताया कि दोनों नेताओं ने सीरिया सरकार की गतिवधियों पर करीब से नजर रखने और आगामी दिनों में अगले कदमों पर चर्चा जारी रखने पर भी सहमति जताई। इसके अतिरिक्त उन्होंने वैश्विक वित्तीय व्यवस्था लीबिया आफर अफगानिस्तान को लेकर भी चर्चा की।  कैमरन ने अफगानिस्तान में छह अगस्त को हेलीकाप्टर हादसे में हुई जन हानि को लेकर संवेदना व्यक्त की। ओबामा ने ब्रिटेन के शहरों में कई दिन तक चले दंगों और लूटपाट के बाद कानून व्यवस्था की स्थिति बहाल होने पर कैमरन की प्रशंसा की।